KRIŻI FIL-VENEŻWELA Il-gvern Veneżwelan immexxi mill-President Nicolas Maduro ddikkjara li l-ħaddiema tas-settur pubbliku se jibdew jidħlu għax-xogħol darbtejn fil-ġimgħa biss. Din il-miżura estrema ttieħdet hekk kif il-gvern qiegħed jipprova jnaqqas l-użu tal-enerġija elettrika minħabba l-fatt li l-aċċess għal dan ir-riżors naqas sostanzjalment b'riżultat tan-nixfa li affettwat b'mod negattiv il-ġenerazzjoni tal-impjanti idroelettriċi. L-Oppożizzjoni, però, ikkritikat din il-miżura hekk kif sostniet li n-nies li se jibqgħu d-dar xorta waħda se jużaw l-elettriku. Barra n-nuqqas ta' elettriku, il-pajjiż qiegħed iħabbat wiċċu ma' problemi ta' forniment ta' ikel li qegħdin iwasslu għal protesti kbar fit-toroq li eventwalment jistgħu jheddu l-presidenza ta' Maduro. IS-SEKULARIŻMU MHUX NEGOZJABBLI Il-Prim Ministru tat-Turkija Ahmet Davutoglu wiegħed li l-kostituzzjoni l-ġdida ta' pajjiżu se tħaddan il-prinċipju tas-sekulariżmu daqs dik attwali. Il-biża' ta' diversi faxex tas-soċjetà li dan il-prinċipju jiġi abbandunat mhijiex ġdida hekk kif Davutoglu jagħmel parti mill-AKP, partit konservattiv li jagħti importanza kbira lir-reliġjon Iżlamika. Madankollu, dan it-tħassib żdied ftit tal-jiem ilu wara kummenti li għamel l-ispeaker tal-Parlament Ismail Kahraman li sostna li, la t-Turkija huwa pajjiż Musulman, għandu jkollu Kostituzzjoni li tagħti prominenza lir-reliġjon tiegħu. Davutoglu, però, qal li l-prinċipju ta' sekulariżmu, li kien aspett ċentrali tal-politika Torka għal dawn l-aħħar mitt sena, mhux negozjabbli għall-Gvern tiegħu. BŻONN TA' KORDINAZZJONI Il-Kunsill Presidenzjali, il-gvern il-ġdid tal-Libja, talab lill-fazzjonijiet armati kollha biex jissospendu l-operazzjonijiet militari tagħhom kontra l-Istat Iżlamiku. Din it-talba saret għaliex il-gvern qiegħed jittama li joħloq struttura militari ġdida li tkun tista' teżegwixxi kampanja militati kordinata kontra dan il-grupp terroristiku. Il-Kunsill Presidenzjali, li jgawdi mill-appoġġ tan-Nazzjonijiet Uniti, qiegħed jibża' li jkun hemm eskalazzjoni ġdida ta' vjolenza fil-pajjiż. Din hija possibbiltà serja hekk kif għad hemm diversi fazzjonijiet madwar il-pajjiż li għadhom ma aċċettawx l-awtorità tal-gvern il-ġdid. Dan il-gvern talab ukoll lill-pajjiżi l-oħra biex ma jintervjenux f'dan il-kunflitt b'mod militari biex ma joħolqux tensjonijiet ġodda. PROTESTI KBAR Fl-aħħar jiem Franza rat diversi protesti tal-massa li ddeġeneraw fi vjolenza hekk kif mijiet ta' eluf ta' Franċiżi qegħdin juru l-oppożizzjoni tagħhom għar-riformi fis-suq tax-xogħol li qed iressaq il-gvern. Fost ir-riformi proposti hemm dik li tagħti aktar libertà lil min iħaddem fejn jidħol l-impjieg jew it-tkeċċija tal-ħaddiema. Skont il-gvern Franċiż, in-negozji se jkunu jistgħu jużaw din il-flessibbiltà biex joħolqu aktar postijiet tax-xogħol fi żmien meta l-ekonomija Franċiża tinsab staġnata u b'livell ta' qgħad ta' madwar 10%. Madankollu, il-gvern mill-ewwel sab reżistenza kbira hekk kif numru kbir ta' Franċiżi esprimew il-biża' li n-negozji se jużaw ir-riforma biex jabbużaw mid-drittijiet tal-ħaddiema. SELF IEĦOR In-negozjaturi tal-Fond Monetarju Internazzjonali (FMI) waslu għal ftehim mal-gvern tas-Sri Lanka biex jagħtih bailout ta' ftit aktar minn €1.3 biljun biex jgħinu jlaħħaq mal-obbligi li għandu ma' diversi kredituri. Dan il-ftehim huwa suġġett għall-approvazzjoni tal-bord tal-FMI nniffsu li mistenni jiddiskuti l-kwistjoni f'Ġunju li ġej. Il-flus li jagħmlu parti mis-self tal-FMI mistennijin jingħataw fuq medda ta' 36 xahar u jingħataw biss jekk il-gvern tas-Sri Lanka jwettaq diversi riformi fosthom is-simplifikazzjoni tas-sistema ta' tassazzjoni u t-tnaqqis tad-defiċit li fl-2015 laħaq is-7.4%. Dan kien it-tieni self li l-FMI tat lis-Sri Lanka mill-2009 meta l-pajjiż ngħata ftit aktar minn €2 biljun. 10 SNIN ĦABS Il-Qorti Suprema tal-Korea ta' Fuq tat sentenza ta' għaxar snin ta' xogħol sfurzat lil Kim Dong Chul, raġel ta' 62 sena li għandu ċ-ċittadinanza doppja tal-Korea ta' Isfel u l-Istati Uniti. Huwa kien akkużat li wettaq atti ta' spjunaġġ inaċċettabbli meta ħareġ informazzjoni sigrieta dwar il-Partit Komunista bl-għan li jhedded l-istabbiltà tal-pajjiż. Oriġinarjament, il-prosekuzzjoni kienet qiegħda tipprova tikseb piena ta' ħmistax-il sena, però huwa ngħata kundanna aktar ħafifa minħabba l-età tiegħu. Minkejja li Kim ammetta għall-akkużi kollha li saru fil-konfront tiegħu, huwa fatt magħruf li l-priġunieri f'dan il-pajjiż jiġu mġiegħla jammettu biex jevitaw pieni aktar ħorox.